b'\n_START_ARTICLE_\nJanez Lapajne\n_START_SECTION_\n\xc5\xbdivljenje\n_START_PARAGRAPH_\nLapajne je odra\xc5\xa1\xc4\x8dal v Ljubljani, kjer se je tudi \xc5\xa1olal. Diplomiral je iz filmske re\xc5\xbeije na Univerzi v Ljubljani. Za njegovo ustvarjanje je zna\xc4\x8dilno re\xc5\xbeiranje brez snemalne knjige. Posebno pozornost posve\xc4\x8da skladnemu ritmu filmske celote. Za svoje \xc5\xa1tudentske filme je prejel \xc5\xa1tevilne nagrade doma in na tujem, med temi tudi Univerzitetno Pre\xc5\xa1ernovo nagrado za Smehljaj ter Grand Prix - zlati dinozaver v poljskem Krakovu za \xc4\x8crepinjice. Njegova prva celove\xc4\x8derna filma, prvenec \xc5\xa0elestenje in drugi celove\xc4\x8derec Kratki stiki, ki sta nastala v pogojih gverilske produkcije, sta vsak v svojem \xc4\x8dasu postala absolutna zmagovalca Festivala slovenskega filma v Portoro\xc5\xbeu, nato pa zelo uspe\xc5\xa1no potovala po svetovnih festivalih. Vsi Lapajnetovi filmi so bili doma in po svetu dele\xc5\xbeni odli\xc4\x8dnih kriti\xc5\xa1kih ocen, zaenkrat pa avtorjev ustvarjalni vrh predstavljata celove\xc4\x8derec Osebna prtljaga in kratki film Kdo se boji \xc4\x8drnega mo\xc5\xbea?, ki je prejel ve\xc4\x8d kot ducat nagrad na mednarodnih festivalih, od tega devet v Zdru\xc5\xbeenih dr\xc5\xbeavah Amerike. _NEWLINE_Janez Lapajne re\xc5\xbeira tudi v gledali\xc5\xa1\xc4\x8du, na televiziji in na radiu. Leta 2004 je ustanovil PoEtiko - akademijo za raziskovanje umetnosti filmske re\xc5\xbeije, ki jo tudi vodi kot mentor. V tej vlogi ob\xc4\x8dasno sodeluje tudi na Filmskem taboru Kolpa v \xc4\x8crnomlju. Bil je tudi prvi predsednik Dru\xc5\xa1tva slovenskih re\xc5\xbeiserjev (Directors Guild of Slovenia), nekaj let pa predavatelj na In\xc5\xa1titutu in akademiji za multimedije v Ljubljani. Pod Lapajnetovim mentorstvom so svojo filmsko pot za\xc4\x8deli ali se pri njem izobra\xc5\xbeevali tudi Nejc Gazvoda, Rok Bi\xc4\x8dek, Sonja Prosenc, Luka Bajt, Alen Pav\xc5\xa1ar, Luka Pu\xc5\xa1, Peter Bizjak, Jure Dostal, Ro\xc5\xbele Bregar, Ur\xc5\xa1a Menart, Mitja Okorn in drugi. K celove\xc4\x8dercem nekaterih nekdanjih slu\xc5\xa1ateljev je Lapajne pozneje v razli\xc4\x8dnih vlogah, posebno pri monta\xc5\xbei, prispeval pomemben avtorski dele\xc5\xbe._NEWLINE_Kot producent se je doslej podpisal pod tri uspe\xc5\xa1ne celove\xc4\x8derne filme. Vsi trije so postali veliki zmagovalci Festivala slovenskega filma in pobirali nagrade na mednarodnih festivalih \xc5\xa1irom po svetu._NEWLINE_Lapajne je \xc4\x8dlan Evropske filmske akademije (EFA)._NEWLINE_Je sin Janeza K. Lapajneta in sorodnik slikarke Ivane Kobilce.'